text: De unge: Deling af nøgenbilleder er blot en leg
  04 oktober 2016 kl. 19.23
  Ungdomskonsulent advarer de unge mod at offentliggøre nøgenbilleder og opfordrer samtidigt forældrene til at minde deres børn om at lade være.
  Med dommen i dag, hvor to 16-årige drenge fik seks dagbøder á 300 bøder for at dele et billede af en 15-årig pige på Facebook, som havde meget lidt tøj på, er det måske blevet mere tydeligt, at man kan straffes for at dele private billeder offentligt.  
  Spørgsmålet er bare, om de unge forstår alvoren.
  TV SYD tog ud til et gymnasium i Kolding for at finde ud af, hvorfor de unge deler nøgenbilleder, og om de kender risikoen ved at dele dem på de sociale medier.　
  Blandt de unge er argumenterne for at dele billeder af nøgne eller delvist nøgne venner og bekendte mange.
  - Prestige - hævn - morskab lyder nogle af forklaringerne fra flere af gymnasieeleverne.
  Det er ganske normalt at opleve nøgenbillederne rundt på nettet. Ifølge Center for Ungdomsforskning, så har hver femte unge dansker mellem 15 og 25 år sendt et nøgenbillede til en anden.　
  Spørger man ungdomskonsulent John Madsen, så er delingen af nøgenbilleder ikke nødvendigvis en ond handling, men mere en leg.　
  - De spekulerer ikke på det. Deres liv handler om sjov og ballade, især hos drengene, de tænker ikke så meget over det, og sender det bare videre. Pigerne tænker sig mere om, før de gør sådan noget, siger John Madsen til TV SYD.
  Ovenpå dagens retssag i Kolding er de unge gymnasieelever overrasket over den risiko der kan være ved at dele og modtage nøgenbilleder af andre.　
  - Det er jo lidt skræmmende at tænke på, for det er jo bare leg. Det er jo jævnaldrende, det er ikke tænkt, som de skal være mindreårige, fortæller en forbavset Simon Rømer, elev på Munkensdam Gymnasium i Kolding .
  Ungdomskonsulent John Madsen tvivler på, at dagens retssag bliver den store øjenåner for de unge, og det i fremtiden kan få dem til at holde sig fra send-knappen.
  - Det eneste, der hjælper er, hvis forældrene griber ind og får fortalt de unge, de ikke skal gøre det - lad vær, siger John Madsen.
  
  
  